Borgtog vir vier ná moord op Welgelegen-manPolisie en die District Group-veiligheidsmaatskappy by die moordtoneel (Foto: District Group, Facebook) Borgtog is toegestaan aan ’n 21-jarige vrou en drie minderjarige seuns wat tereg staan vir die moord op Vincent Bartes (58) van Welgelegen in Parow. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, sê Jamie-Lee Moses (21) en die drie minderjarige seuns, almal tussen 15 en 17 jaar oud, het verlede week in die Bellville-landdroshof verskyn. Hulle is borgtog van R5 000 elk toegestaan. “Die saak is tot 5 Mei uitgestel vir verdere ondersoek,” sê Ntabazalila. Maroela Media het vroeër berig Bartes se liggaam is op 24 Januarie in sy huis in Welgelegen gevind. Hy het verskeie steekwonde aan sy lyf gehad. Moses en die minderjarige seuns is twee dae later in Mitchells Plain vasgetrek.